Vliegtuig met 72 aan boord stort neer in NepalReddingsbeamptes op die toneel van ŉ vliegtuigongeluk in Pokhara (15 Januarie 2023) (Foto: Krishna Mani Baral/AFP) ŉ Vliegtuig met 72 mense aan boord het Sondag in Nepal neergestort, het Yeti Airlines en ŉ plaaslike beampte gesê. “Daar is 68 passasiers en vier bemanningslede aan boord. Reddingsbeamptes is besig, maar ons weet nie of daar enige oorlewendes is nie,” het die lugdiens se woordvoerder, Sudarshan Bartaula, aan AFP gesê. Hy sê die vliegtuig het tussen die ou en die nuwe Pokhara-lughawens in sentraal-Nepal neergestort. Die wrak brand en reddingsbeamptes probeer om die brand te blus, sê plaaslike beampte Gurudutta Dhakal. Nepal se lugdiens het die afgelope paar jaar ŉ hupstoot gekry met goedere en passasiers wat na moeilik bereikbare gebiede vervoer word. Dit word egter geteister deur swak veiligheid weens ŉ gebrek aan opleiding en instandhouding. Die Europese Unie het alle Nepal-lugdienste uit sy lugruim verbied oor kwessies rondom veiligheid. Lugdiensoperateurs sê Nepal het ook ŉ gebrek aan infrastruktuur vir akkurate weervoorspellings, veral in afgeleë gebiede. Die weer kan vinnig en onverwags tussen die berge verander en gevaarlike vliegtoestande veroorsaak. In Mei 2022 is al 22 mense aan boord ŉ vliegtuig van Nepal-lugdiens Tara Air dood.